Vegyes csapat beszámoló a VB-ről

A világbajnokságot megelőző felkészülésünk jól sikerült, már tavasszal részt vettünk külföldi versenyen és edzőmeccseket játszottunk, majd a nyári erőnléti edzéseket követően augusztus végével elkezdődhettek a jeges edzések. Megfelelő egyensúlyban voltak az edzések (heti kettő alkalom) és versenyek a rövid őszi felkészülési időszakban, külföldi felkészítő versenyeken (Prága, Kitzbühel) szereztünk hasznos tapasztalatokat.

A vb-re sikerült pazar szállást találnunk, minden játékosnak külön szobája volt, ami nagyon fontos szempont volt a kiválasztásnál. A pálya 8 percre volt gyalog a szállástól.

A körülmények ideálisak voltak, a szervezés és a lebonyolítás a rendezők részéről minden igényt kielégítő volt.

Első meccsünkön a walesiek ellen még érződött az izgalom, bár ennek ellenére egész jól játszottunk, de a jég furcsasága miatt nehezen voltak kalkulálhatóak a kövek, ami azt jelentette, hogy megálltak a forgásban és bezuhantak a végén, nem csak nekünk, az ellenfél köveinek is nagy része. Végül szoros meccsen, utolsó kővel kaptunk ki.

Az is némileg meglepő volt, hogy lassú volt a jég, az itthon és egyéb versenyeken megszokott 3,8-3,9-es button kövek helyett 3,5-3,6 volt a megfelelő sebesség, amihez az elején nehezebben alkalmazkodtunk.

A második mérkőzés Japán ellen szintén szoros volt, az első félidőben lassan lendültünk bele a játékba, de a második félidőben elkaptuk a fonalat és sikerült megfordítani a mérkőzést, utolsó kővel ugyan, de meglett a győzelem, amire feltétlen szükségünk volt a továbbjutási célok elérése érdekében.

A harmadik ellenfél a címvédő Oroszország volt, ugyan más összeállítású csapattal, de komoly erőt képviselve. Ugyan játékban jobbak voltak, mégis sikerült szorossá tennünk a meccset a félidőig, de az ötödik endben hibáztunk hármat, az utolsó kőre meg nem gondoltuk, hogy 3,4-es button lenne a megfelelő sebesség, lassú lett, így kaptunk egy négyest, amely előnyt megtartottak a végéig az oroszok.

Innentől minden meccsünk létfontosságú volt a továbbjutás szempontjából.

Először az észtek következtek, akik ellen talán a legjobb játékunkat nyújtva végül simán nyertünk.

A szlovének az előzetes várakozásainkhoz képest sokkal jobban játszottak, sok kővel játszottunk végig, az ellenfél megingását kihasználva végül itt is meglett a győzelem.

Az utolsó csoportmeccsen a horvátok ellen az elejétől kézben tartva a mérkőzést sikerült kihasználnunk az ellenfél hibáit és végül megnyugtató előnnyel fejeztük be a találkozót, amivel elértük az előzetesen kitűzött célunkat, a legjobb 16 közé jutást.

A kiesés szakaszban a török válogatott volt az ellenfelünk, akik szerintem életük legjobb formájában játszottak, mindent megdobtak, pedig voltak nehezebb helyzeteik is. Mi többször pontatlanok voltunk, ami ezen a meccsen nem fért bele, így sajnos vereséget szenvedtünk és kiestünk.

Összességében sikeresnek értékelem a szereplésünket, elértük a kitűzött célunkat, persze jó lett volna még legalább a törököket megverni, de ahhoz pontosabb játékra lett volna szükség.

Óriási különbségek nincsenek a csapatok között, a jobbak pontosabban játszanak (főleg draw köveknél) és tudnak 2,3 alatt take-outot dobni irányba.

A Szövetség részéről biztosított támogatási keret segítséget jelentett a felkészülésben, a szállást és néhány seprűfejet fedeztünk belőle.

Szabó Gergely

Vegyes-csapat válogatott skip